ठाकरे-राज युतीचा बेस्टमध्ये ऐतिहासिक पराभव

मुंबईतील बेस्ट क्रेडिट सोसायटीच्या पंचवार्षिक निवडणुकीचा निकाल केवळ एका पतसंस्थेच्या सत्तांतराचा प्रश्न नाही, तर मुंबईतील बदलत्या राजकीय समीकरणांचे स्पष्ट संकेत देणारी घटना आहे. ठाकरे गट आणि महाराष्ट्र नवनिर्माण सेनेने एकत्र येऊन लढवलेली ही निवडणूक म्हणजे एक प्रकारे त्यांच्या ‘वाचाल तर वाचाल’ प्रकारातील शेवटची धडपड होती, पण निकालातून सिद्ध झाले की ही युती जनतेच्या विश्वासापासून कित्येक मैल दूर आहे.

सत्ता गेली आणि शून्य उरले

गेल्या नऊ वर्षांपासून बेस्ट पतपेढीवर वर्चस्व गाजवत असलेल्या उद्धव ठाकरे यांच्या नेतृत्वाखालील शिवसेनेची सत्ता यावेळी अक्षरशः साफ झाली. मनसेसोबत युती करूनही एकही जागा जिंकता न आल्याने ‘उत्कर्ष पॅनल’च्या नावाखाली उभ्या केलेल्या प्रयत्नांचे अपयश ठळकपणे समोर आले. याला अपयश म्हटले तरी कमीच. ही पराभवाची केवळ एक निवडणूक नाही, तर राजकीय अस्तित्वावर उठलेले मोठे प्रश्नचिन्ह आहे.

भाजप आणि शशांक राव पॅनलचा दणदणीत विजय

दुसऱ्या बाजूला, भाजपचे आमदार प्रसाद लाड आणि बेस्ट युनियनचे नेते शशांक राव यांच्या ‘सहकार समृद्धी पॅनल’ने सर्वच्या सर्व 21 जागा जिंकून निर्विवाद वर्चस्व सिद्ध केलं. 14 जागा शशांक राव पॅनलने आणि 7 जागा भाजपने जिंकत हे सिद्ध केलं की कामगार मतदारांचा विश्वास त्यांनी संपादन केला आहे. मुसळधार पावसातही 83% इतक्या उच्च टक्केवारीने झालेल्या मतदानातून ही मतदारांमध्ये असलेली असंतोषाची भावना अधिक अधोरेखित होते.

हेही वाचा : गणेशभक्तांसाठी यंदा रेल्वेच्या ३६७ जादा फेऱ्या; मुख्यमंत्री देवेंद्र फडणवीस यांनी मानले केंद्राचे आभार

‘दोन शून्यांची बेरीज’ – भाजपची खोचक टीका

भाजपचे प्रवक्ते केशव उपाध्ये यांनी दोन्ही ठाकरेंना उद्देशून ‘दोन शून्यांची बेरीज’ ही संज्ञा वापरत केलेली टीका अतिशय रोखठोक आणि परिस्थितीला साजेशी होती. “गमावण्यासाठी काही उरलेलं नाही आणि कमावण्यासाठी काही शिल्लक नाही,” हे विधान आजच्या राजकीय वास्तवाची करुण छाया आहे. एकेकाळी मुंबईच्या राजकारणावर अधिराज्य गाजवणाऱ्या ठाकरे बंधूंनी जर या पराभवाचे आत्मपरीक्षण केले नाही, तर भविष्यातील आणखी गंभीर धक्क्यांना सामोरे जावे लागेल.

संजय राऊतांची प्रतिक्रिया – जबाबदारीची पळवाट?

संजय राऊत यांची “माझ्या माहितीमध्ये नाही” ही प्रतिक्रिया ही जबाबदारी झटकण्याचे लक्षण वाटते. निवडणुकीच्या निकालाबाबत अशी अनभिज्ञता दाखवणं हे जनतेच्या आणि कार्यकर्त्यांच्या भावनांशी प्रतारणा करण्यासारखंच आहे.

आगामी मुंबई महापालिका निवडणुकीसाठी सूचक संकेत

बेस्ट पतसंस्थेच्या निवडणुकीचा निकाल हा येणाऱ्या मुंबई महापालिका निवडणुकीचा ट्रेलर मानला जाऊ शकतो. या निकालाने भाजप आणि त्यांच्या सहयोगी संघटनांनी आपलं संघटन, कामगारांशी असलेलं नातं आणि निवडणुकीतील रणनीती यामध्ये ठोस यश मिळवलं आहे, तर ठाकरे आणि राज यांच्या युतीचा पराभव म्हणजे रणनीतीचा अभाव, नेतृत्वातील गोंधळ आणि जनतेपासून दुरावलेली प्रतिमा यांचं प्रकटीकरण आहे.

बेस्ट निवडणूक म्हणजे राजकीय भूकंप नव्हे, तर भूकंपाची चाहूल देणारा जोरदार धक्का आहे. ठाकरे बंधूंनी जर राजकारणातला ‘शून्य’ झटकायचा असेल, तर केवळ युतीवर नव्हे, तर संघटनात्मक बांधणी, नेतृत्वक्षमतेचा पुनर्विचार आणि जमिनीवरच्या प्रश्नांवर काम करण्यावर भर द्यावा लागेल. अन्यथा, ही ‘शून्यांची बेरीज’ भविष्यात त्यांच्या संपूर्ण राजकीय गणितालाच फोल ठरवेल.

महाईन्यूज-X वर फॉलो करा : महाईन्यूजला instagram वर फॉलो करा